L. Nagy, poslanec: (2006-12-05):
Ale teda nie pre neho a nie kvôli nemu rád by som zopakoval niektoré myšlienky z môjho prvého vystúpenia, lebo naďalej ich považujem za aktuálne a napokon budeme hlasovať o tých návrhoch. Nie všetky poslankyne a všetci poslanci boli prítomní pri prvom čítaní tohto zákona, a preto dovoľte, aby som v krátkosti zhrnul základné myšlienky vzťahujúce sa k tomuto návrhu zákona. Návrh sa dotýka neštátnych základných umeleckých škôl a školských zariadení a rád by som iba pripomenul, o ktoré zariadenia ide. Sú to zariadenia jednak umeleckej školy, materskej školy, kluby, centrá voľného času, školské jedálne, jazykové školy pri základných školách a podobne. Ale, a toto by som chcel podčiarknuť, že sú to aj súkromné zariadenia špeciálno-pedagogického poradenstva, ktoré sa starajú o zdravotne postihnuté deti v bežných školách. Ide na Slovensku o 8 takýchto špeciálno-pedagogických zariadení, ktoré majú oblastné regionálne pôsobenie a ťažko by bolo a ťažko je ich priradiť k nejakej obci alebo k nejakému mestu a sú aj také zariadenia medzi týmito 8, ktoré presahujú aj rámec, resp. hranicu vyššieho územného celku, nielen obce, nielen bývalého okresu, ale aj vyššieho územného celku. Týchto 8 špeciálno-pedagogických  zariadení sa  stará zhruba o 4 500 zdravotne postihnutých detí rôzneho typu a rôzneho druhu, či sú to deti mentálne postihnuté, či sú to deti pohybovo postihnuté, alebo či ide o deti s poruchou zraku, sluchu a podobne. Pri príprave tohto návrhu zákona ministerstvom školstva bola pripravená ešte predtým, ako bol pripravený návrh zákona analýza systému financovania neštátnych škôl a školských zariadení. Je zaujímavé, že táto analýza sa dotkla všetkých kategórií spomínaných školských a neškolských zariadení súkromného typu a až na zariadenia špeciálno-pedagogických poradní. Alebo ak sa aj dotkla táto analýza, ale výsledný dokument, ktorý bol predložený do vlády, dokument o tejto analýze už neobsahuje údaje o tejto kategórii špeciálnych zariadení. No napriek tomu, že údaje a analýza neboli nikomu známe, teda minimálne členom vlády, a teda žiadna finančná ani logická, ani iná právna analýza nehovorí o tejto kategórii, návrh zákona však rieši túto kategóriu školských zariadení, a to tak, aby aj tieto boli financované obcami a vyšším územným celkom. Financovanie súkromných zariadení špeciálno-pedagogického poradenstva rozdelením výnosu dane pre školské organizácie, originálne kompetencie znamená v konečnom dôsledku likvidáciu týchto súkromných zariadení. Totiž ešte raz zopakujem, že školské, teda súkromné školské zariadenia tohto typu majú svojich klientov zo širokej spádovej oblasti, a preto obce, mestá alebo vyšší územný celok nebude mať stav finančne zabezpečiť zariadenie, ktorého kompetencie ďaleko presahujú rámec alebo obce, alebo VÚC. To je prvý problém. Druhý problém je v tom, že predmetný návrh je aj v rozpore so základnou legislatívou Slovenskej republiky, a to Ústavou Slovenskej republiky, medzinárodnými záväzkami, okrem iného aj špeciálnymi školskými zákonmi, ale aj špeciálnym zákonom, ktorý zákon rieši problematiku diskriminácie, resp. nediskriminácie občanov Slovenska a navrhovaný návrh zákona je v rozpore aj s dokumentmi, ktoré sa vzťahujú na práva zdravotne postihnutého dieťaťa a žiaka v prístupe ku vzdelaniu a k poradenstvu. Na základe uvedených dvoch hlavných dôvodov vás prosím, vážené panie poslankyne a páni poslanci, aby pozmeňujúce návrhy, ktoré sú v spoločnej správe, aby ste ich podporili, a tým aby ste pomohli nelikvidovať tento druh školských zariadení. Ďakujem vám pekne.